Med døden i helene

Med døden i helene, (originaltittel: Woman on the Run) er en amerikansk kriminalfilm og film noir fra 1950 regissert av Norman Foster, etter Sylvia Tates novelle Man on the Run. Hovedrollene spilles av Ann Sheridan og Dennis O'Keefe.

Handling 
Frank Johnson er en mislykket maler som går tur med hunden sin en natt når en bil stopper i nærheten. Det Frank ikke vet er at passasjeren i bilen, en middelaldrende mann med irsk aksent, forsøker å utpresse sjåføren. Passasjeren skal snart vitne foran en storjury, mot en kriminell ved navn Smiley Freeman. Passasjeren lover at han ikke kommer til å røpe sjåførens tilknytning til Freeman hvis han får penger. Passasjeren henvender seg til sjåføren, hvis ansikt ikke er synlig, og kaller ham Danny Boy. Frank hører et skudd, og den kommende utpresseren blir dyttet ut av bilen. Morderen legger deretter merke til Frank som forsøker å gjemme seg i skyggene, og skyter to skudd mot ham før han kjører sin vei. Politiet identifiserer offeret som Joe Gordon. De forteller Frank at Gordon var i ferd med å avlegge bevis mot Smiley Freeman.

Ettersom Frank tydelig kunne se skytterens ansikt, ønsker politi-inspektør Ferris å beskytte ham i forkant av rettssaken mot Freeman. Men Frank stikker av fra politiet. Ferris sender deretter bud etter Franks kone, Eleanor, for å se om hun kan hjelpe ham med å finne igjen Frank. Når hun ankommer, blir politiet overrasket over hennes tilsynelatende mangel på bekymring for ektemannen. Hennes bemerkninger indikerer et heller ulykkelig ekteskap. Eleanor forsøker senere å snike seg ut av hjemmet sitt uten å bli oppdaget av politiet, for å møte reporter Danny Legget. Sam, en kamerat av Frank, sender en skriftlig melding til Eleanor. Men Legget leser også denne meldingen, uten at Eleanor legger merke til dette. Meldingen, fra Frank, sier at han kommer til å sende Eleanor et brev adressert til sin medarbeider Maibus. Når Eleanor kommer tilbake til leiligheten hennes, venter Ferris på henne. Han informerer henne om at Dr. Hohler, Franks lege, har fortalt ham at Frank tar medisiner på grunn av hjerte-problemer - noe Frank aldri har fortalt Eleanor. Eleanor går til Dr. Hohler som bekrefter at Franks hjerte-sykdom kan være dødelig. Han gir Eleanor noen ampuller med Franks medisin.

Eleanor går deretter til varehuset hvor Frank arbeider, for å få tak i brevet han sendte til Maibus. Men Danny Legget har allerede klart å få tak i brevet ved å bestikke en ekspeditør før Eleanor kom frem. Legget leser meldingen, men brevet forteller ham ikke hvor han kan finne igjen Frank. Han må derfor vise brevet til Eleanor, som er den eneste personen som muligens kan gjette hvor Frank oppholder seg. Men Eleanor klarer ikke finne ut hva Frank egentlig prøver å fortelle henne i brevet. Under letingen etter Frank lærer Eleanor ting hun aldri hadde visst om ham, spesielt at alle som kjenner Frank liker og beundrer ham. De tror alle at Eleanor må være en fantastisk person ettersom Frank valgte å gifte seg med henne. Eleanor forteller Legget at hun nå innser hvor mye Frank virkelig elsker henne. Eleanor trekker til slutt ut av ledetrådene fra Franks brev at han venter på henne på stranden i nærheten av en fornøyelsespark. Eleanor kommer dit om natten akkompagnert av den iherdige Legget. Men ekteparet forstår snart at Legget var Danny Boy, som hadde myrdet passasjeren i begynnelsen av filmen.

Skuespillere 
 Ann Sheridan som Eleanor Johnson
 Dennis O'Keefe som Dan Legget
 Robert Keith som Inspektør Ferris
 John Qualen som Maibus
 Frank Jenks som detektiv Shaw
 Ross Elliott som Frank Johnson.
 Joan Shawlee som Blonde
 Steven Geray som Dr. Hohler
 Victor Sen Yung som Sam
 Reiko Sato som Suzie
 Syd Saylor som Sullivan
 Tom Dillon som Joe Gordon

Referanser

Eksterne lenker 
 

Dramafilmer fra USA
Engelskspråklige filmer
Filmer fra 1950
Film noir
Thrillerfilmer fra USA